钦定古今图书集成/明伦汇编/官常典/第375卷 > 宋
## 钦定古今图书集成/明伦汇编/官常典/第375卷 > 宋

宋以“大司农”掌供膳羞，而“光禄”不领太官，太官又属
于侍中。

按《宋书百官志》：“大司农一人，丞一人，掌九谷六畜之
供膳羞者。舜摄帝位，命弃为后稷，即其任也。周则为
太府。秦治粟内史。汉景帝后元年，更名大农令，武帝
太初元年，更名曰大司农，晋哀帝末省并都水，孝武
世复置。”汉世丞二人，魏以来一人。

《太仓》令，一人。丞一人，秦官也。晋、江左以来，又有东仓、
石头仓丞各一人。

导官令，一人。丞一人。掌舂御米。汉东京置。导，择也；择
米令，精也。司马相如《封禅书》云：“导一茎六穗于庖。”
籍田令，一人。丞一人。掌耕宗庙社稷之田。于周为甸
师。汉文帝初立籍田，置令、丞各一人。汉东京及魏并
不置。晋武太始十年复置，江左省。宋太祖元嘉中又
置。自太仓至籍田令，并属司农。

光禄勋一人。丞一人。光，明也。禄，爵也。勋，功也。秦曰郎
中令，汉因之。汉武太初元年，更名光禄勋。掌三署郎
郎执戟卫宫殿门户。光禄勋居禁中，如御史。有狱在
殿门外，谓之“光禄外部。”光禄勋，郊祀掌三献。魏晋以
来，光禄勋不复居禁中，又无复三署郎，唯外宫朝会，
则以名到焉。二台奏劾，则符光禄加禁止，解禁止亦
如之，禁止身不得入殿省，光禄主殿门故也。宫殿门
户，至今犹属。晋哀帝兴宁二年，省光禄勋，并司徒。孝
武宁康元年复置。汉东京三署郎有行，应四科者，岁
举茂才二人，四行二人。及三署郎罢省，光禄勋犹依
旧举四行衣冠子弟充之。三署者，五官署左署、右署
也，各置中郎将以司之。郡举孝廉，以补三署郎。年五十以上，属五官，其次分在左右署。凡有中郎、议郎、侍
郎、郎中四等，无员，多至万人。

左光禄大夫右光禄大夫二大夫，晋初置光禄大夫，
秦时为中大夫，汉武太初元年更名光禄大夫，晋初
又置左右光禄大夫，而光禄大夫如故。光禄大夫，银
章青绶，其重者加金章紫绶，则谓之“金紫光禄大夫。”
旧秩比二千石。

太官令，一人。丞一人。周官为膳夫。秦为太官令，至汉
属少府。宋隶侍中。